“นิคมปิ่นทอง” จับมือ กนอ.-กรมอาชีวะ ปั้นคนรับ EEC พร้อมมั่นใจยอดขายที่ดินตามเป้า 350 ไร่
“นิคมปิ่นทอง” จับมือ กนอ.-กรมอาชีวะ ปั้นคนรองรับ EEC พร้อมมั่นใจยอดขายที่ดินปีนี้ตามเป้า 350 ไร่
3 เม.ย. 2562

นายพีระ ปัทมวรกุลชัย ประธานเจ้าหน้าที่บริหาร บริษัท ปิ่นทอง อินดัสเตรียล ปาร์ค จำกัด (มหาชน) ผู้บริหารนิคมอุตสาหกรรมปิ่นทอง กล่าวว่า บริษัทฯเป็น 1 ในผู้พัฒนานิคมอุตสาหกรรมชั้นนำในเขตเศรษฐกิจพิเศษ EEC ที่มีนิคมฯทั้งหมด 5 โครงการ มีพื้นที่รวมกว่า 6,000 ไร่โดยทุกโครงการตั้งอยู่ในเขตศรีราชา ชลบุรี ซึ่งได้ยกระดับเป็นเขตส่งเสริมเศรษฐกิจพิเศษภาคตะวันออก
โดยนิคมปิ่นทองมีจุดเด่นหลายประการ อาทิ อยู่ในทำเลที่เป็นยุทธศาสตร์ที่ดีมาก อยู่ใกล้ท่าเรือแหลมฉบัง 10 กิโลเมตร ใกล้ท่าเรือน้ำลึกมาบตาพุด ใกล้สนามบินนานาชาติอู่ตะเภา ใกล้สนามบินนานาชาติสุวรรณภูมิ ประมาณ 60 นาที ใกล้มอเตอร์เวย์ ถนนสุขุมวิท และถนน 331 นอกจากนี้ยังอยู่สูงกว่าระดับน้ำทะเลถึง 20-100 เมตร จึงมั่นใจว่าปลอดภัยจากอุทกภัย
สำหรับกลุ่มนิคมปิ่นทอง ได้รับผลดีอย่างต่อเนื่องจากโครงการ EEC มั่นใจยอดโอนเกินเป้า โดยปี 2562 ตั้งเป้าโอนขายที่ดิน 350 ไร่ ขณะนี้บริษัทฯมียอดขายพรีเซลแล้วจำนวน 250 ไร่ ซึ่งคาดว่าจะทำการโอนกรรมสิทธิ์ภายในปีนี้เป็นส่วนใหญ่ ปัจจุบันมีกลุ่มลูกค้าจาก จีน ญี่ปุ่น ไทย กลุ่มยุโรป ไต้หวัน เกาหลีใต้ สิงคโปร์ และสหรัฐอเมริกา
ทั้งนี้บริษัทฯจัดโครงการ Pinthong Smart People สร้างคนรุ่นใหม่รับ EEC เพื่อขับเคลื่อนยุทธศาสตร์พัฒนากำลังคน เป็นส่วนหนึ่งในการส่งเสริมสถาบันอาชีวศึกษาตามนโยบายการพัฒนาคนในเขตพัฒนาเศรษฐกิจภาคตะวันออกต่อไป และเพื่อเสริมศักยภาพของกลุ่มนิคมปิ่นทอง สร้างพนักงานที่มีศักยภาพและมีคุณภาพ เพื่อตอบสนองความต้องการของลูกค้าของบริษัทฯในนิคมปิ่นทองทั้ง 5 โครงการ โดยบริษัทฯได้ร่วมมือกับ กรมอาชีวศึกษา และการนิคมอุตสาหกรรมแห่งประเทศไทย (กนอ.)
นายพีระ กล่าวเสริมว่า โครงการนี้จะช่วยทำให้บริษัทฯที่สนใจมาลงทุนในประเทศไทย ทำให้เกิดมีความเชื่อมากขึ้นในคุณภาพและปริมาณของแรงงานระดับอาชีวศึกษา ซึ่งเป็นกำลังหลักในอุตสาหกรรมการผลิตและช่วยเพิ่มศักยภาพ ในยุคที่ประเทศไทยก้าวสู่ยุค 4.0 โดยการจัดโครงการ Pinthong Smart People
โดยมีวัตถุประสงค์ คือ 1.เพื่อสนับสนุนการอาชีวศึกษาสร้างแรงงานใหม่ที่มีศักยภาพตรงตามความต้องการของผู้ประกอบการนิคมอุตสาหกรรมปิ่นทอง และตอบสนองนโยบายการพัฒนากำลังคนในเขต EEC 2.เพื่อให้ผู้ประกอบการได้ตลาดแรงงานคุณภาพ 3.เพื่อเป็นตัวกลางในการเชื่อมกับผู้ประกอบการและการศึกษาได้ดี นักศึกษาต้องมีการพัฒนาทักษะความรู้ของตนเองให้ตรงตามความต้องการของนายจ้าง จึงจะมีอนาคตการทำงานที่ดีและมั่นคง
นายอัฐพล จิรวัฒน์จรรยา รองผู้ว่าการ (สายงานยุทธศาสตร์และพัฒนา) การนิคมแห่งประเทศไทย (กนอ.) กล่าวว่า กนอ.ยินดีที่จะสนับสนุน กลุ่มนิคมปิ่นทองเป็นอย่างยิ่ง ในโครงการการส่งเสริมภาคอุตสาหกรรมที่ให้ประโยชน์ทั้งบริษัทฯในนิคมอุตสาหกรรมต่างๆและนักศึกษา อีกทั้งเป็นการเปิดตลาดแรงงาน ที่ช่วยทำให้บริษัทฯ นายจ้าง และกลุ่มนักศึกษาได้มารู้จักกันโดยตรง และเกิดการจ้างงานมากขึ้น